### Beslutningstema

Udvalget orienteres om landdistriktsarbejdet i Tønder Kommune og om samarbejdet med lokalråd og borgerforeninger.

### Historik

### I forlængelse af konstitueringsaftalen er Landdistrikts- og Bosætningsudvalget (§17stk4) nedlagt, og arbejdet med landdistrikter flyttet til Klima- Vækst- og Udviklingsudvalget (KVU).

### Sagsfremstilling

I Tønder Kommune har Landdistriktsområdet siden 2018 været organiseret under Landdistrikts- og Bosætningsudvalget (LBU) og forud for dette, under Landdistriktsudvalget. Begge udvalg var nedsat med deltagelse af både frivillige ildsjæle og politikere, og sammensætningen skabte en ramme for dialog og gensidig orientering.

I Tønder Kommune har 28 byer organiseret sig med et lokalråd, der oftest kalder sig borgerforening eller lokalråd. For at blive godkendt som samarbejdende lokalråd er der defineret 3 krav til lokalrådenes demokratiske legitimitet. Legitimiteten sikres gennem en årlig gennemgang af foreningernes vedtægter, regnskab og referat fra generalforsamling. Dette for at kunne udbetale midler til foreningerne.

Ud over sikringen af den demokratiske legitimitet, har lokalrådene deltaget i to årlige fællesmøder, afholdt af LBU. Fællesmøderne har været afholdt for at understøtte dialogen mellem lokalområder og politikere og for at orientere om kommunens indsatsområder på landdistriktsområdet.

Ved det sidste møde i [adresse] i december 2021 og hos lokalrådene i kommunen var der et ønske om at opretholde og styrke denne nærhed og dialog.

Som opfølgning på ændringerne i den politiske udvalgsstruktur er der også sket en organisatorisk ændring. Landdistriktsområdet er fra den 1. april 2022 placeret i Direktørområdet for Teknik, Klima og Beskæftigelse under Teknik og Plan.

Som følge deraf, samt for at sikre den fortsatte dialog og koordinering på tværs arbejder forvaltningen i de kommende måneder med oplæg til fremtidige indsatser og fora for dialog, vidensdeling og samskabelse - også set i forhold til den store borgerinddragelse, som vil ske i forbindelse med DK2020.

For nuværende anbefaler forvaltningen dog at fastholde proceduren i 2022 med indsendelse af vedtægter, regnskab og referat fra generalforsamlinger fra lokalråd. Proceduren gennemføres via kontakten mellem landdistriktskoordinator og lokalråd. Dette for at sikre lokalrådenes fortsatte demokratiske legitimitet og derved kommunens mulighed for at støtte økonomisk.

Dertil har LBU i december 2021 godkendt driftstilskud for 2022 til lokalrådene, og lokalrådene er orienteret om de bevilligede tilskud. Disse bevillinger fastholdes derfor i 2022.

Forvaltningen anbefaler derudover, at der i 2022 fortsættes med den nuværende model for udbetaling af tilskud og puljemidler - da denne model er kendt og allerede efterspørges for at søge i 2022. Der vil i den kommende proces så blive taget højde for eventuelle tilpasninger i organiseringen, som vil kunne gælde fra 2023. Den nye model vil sikre sammenhæng i kommunens forskellige indsatser fra flere områder og tage hensyn til bl.a. forskellen på områdebyer og landsbyer, samt sikre en strategisk udviklingsretning i byerne ved udbetaling af kommunale tilskud.

### Fagchefen for Teknik og Plan indstiller,

|  |  |
| --- | --- |
|  |  |
| at | modellen for driftstilskud og puljemidler fortsættes i 2022 efter samme retningslinier som i 2021, |
| at | forvaltningen udarbejder forslag til den fremtidige organisering, dialog og koordinering samt forslag til ny model for tilskud og puljemidler, der fremlægges for KVU i juni 2022. |

### Beslutning

Indstillingen godkendt.

Palle Lind deltog ikke i mødet.